Proposta għal deċiżjoni tal-Kunsill dwar il-projbizzjoni proviżorja fil-Greċja tat-tqegħid fis-suq taż-żrieragħ ta' l-ibridi tal-qamħirrum li jġorru l-modifika ġenetika MON 810 mniżżla fil-katalgu komuni tal-varjetajiet ta' l-ispeċijiet tal-pjanti agrikoli, skond id-Direttiva 2002/53/KE /* KUMM/2005/0396 finali */





[pic] | KUMMISSJONI TAL-KOMUNITAJIET EWROPEJ | Brussel 29.08.2005 KUMM(2005) 396 finali Proposta għal DEĊIŻJONI TAL-KUNSILL dwar il-projbizzjoni proviżorja fil-Greċja tat-tqegħid fis-suq taż-żrieragħ ta' l-ibridi tal-qamħirrum li jġorru l-modifika ġenetika MON 810 mniżżla fil-katalgu komuni tal-varjetajiet ta' l-ispeċijiet tal-pjanti agrikoli, skond id-Direttiva 2002/53/KE (PREżENTATA MILL-KUMMISSJONI) MEMORANDUM TA’ SPJEGAZZJONI L-abbozz ta' proposta ta' Deċiżjoni tal-Kunsill jirrigwarda l-projbizzjoni proviżorja fil-Greċja tat-tqegħid fis-suq taż-żrieragħ ta' l-ibridi tal-qamħirrum li jġorru l-modifika ġenetika MON 810 mniżżla fil-katalgu komuni tal-varjetajiet ta' l-ispeċijiet tal-pjanti agrikoli, skond id-Direttiva 2002/53/KE. F'konformità ma' l-Artikolu 17 tad-Direttiva 2002/53/KE, fis-17 ta' Settembru 2004, il-Kummissjoni ppubblikat fis-serje C tal- Ġurnal Uffiċjali ta' l-Unjoni Ewropea elenku ta' sbatax-il varjetà ġenetikament modifikata tal-qamħirrum li huma dderivati mill-organiżmu ġenetikament modifikat MON 810, fit-13-il suppliment għat-22 edizzjoni sħiħa tal-katalgu komuni tal-varjetajiet ta' l-ispeċijiet ta' pjanti agrikoli. Fis-7 ta' April 2005, l-awtoritajiet Griegi avżaw lill-Kummissjoni b'Ordni Ministerjali li, għall-istaġuni tal-koltivazzjoni ta' l-2005 u l-2006, jipprojbixxi t-tqegħid fis-suq tas-sbatax-il varjetà msemmija hawn fuq, u talbu lill-Kummissjoni biex tawtorizza din il-miżura nazzjonali skond l-Artikolu 18 tad-Direttiva 2002/53/KE. Fuq il-bażi ta' l-informazzjoni pprovduta mill-Greċja b'appoġġ tat-talba tagħha, jidher li l-ebda waħda mid-dispożizzjonijiet ta' l-Artikolu 18 tad-Direttiva msemmija ma hija applikabbli fil-każ tal-projbizzjoni msemmija, u li għaldaqstant awtorizzazzjoni għal projbizzjoni bħal din ma għandhiex tingħata. Fuq dan l-isfond, abbozz ta' Deċiżjoni tal-Kunsill li tistipula li r-Repubblika Ellenika mhijiex awtorizzata tipprojbixxi t-tqegħid fis-suq taż-żrieragħ imsemmija aktar 'il fuq, fl-20 ta' Lulju 2005 tressaq quddiem il-Kumitat Permanenti dwar iż-Żrierażgħ u l-Materjal ta' Propagazzjoni għall-Agrikoltura, l-Ortikoltura u l-Koltivazzjoni tal-Foresti, għal votazzjoni. 11-il Stat Membru (162 vot) ivvotaw favur, 9 Stati Membri (109 vot) ivvotaw kontra, u 4 Stati Membri (47 vot) astjenew. Stat Membru wieħed ma kienx irrappreżentat. Il-Kumitat ma ta l-ebda opinjoni. B'konsegwenza, skond l-Artikolu 23(3) tad-Direttiva tal-Kunsill 2002/53/KE, u skond l-Artikolu 5 tad-Deċiżjoni tal-Kunsill 1999/468/KE, il-Kummissjoni jeħtiġilha tressaq quddiem il-Kunsill proposta dwar il-miżuri li għandhom jittieħdu (filwaqt li l-Kunsill għandu tliet xhur sabiex jaġixxi b'maġġoranza kwalifikata), u tinforma l-Parlament. Proposta għal DEĊIŻJONI TAL-KUNSILL dwar il-projbizzjoni proviżorja fil-Greċja tat-tqegħid fis-suq taż-żrieragħ ta' l-ibridi tal-qamħirrum li jġorru l-modifika ġenetika MON 810 mniżżla fil-katalgu komuni tal-varjetajiet ta' l-ispeċijiet tal-pjanti agrikoli, skond id-Direttiva 2002/53/KE IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra d-Direttiva tal-Kunsill 2002/53/KE tat-13 ta' Ġunju 2002 dwar il-katalgu komuni ta' speċijiet ta' pjanti agrikoli[1], u b'mod partikolari l-Artikolu 18 tagħha, Wara li kkunsidra l-proposta tal-Kummissjoni, Billi: (1) F'konformità ma' l-Artikolu 17 tad-Direttiva 2002/53/KE, il-Kummissjoni ppubblikat fis-17 ta' Settembru 2004 fis-serje C tal- Ġurnal Uffiċjali tal-Komunitajiet Ewropej elenku ta' sbatax-il varjetà ġenetikament modifikata tal-qamħirrum li huma dderivati mill-organiżmu ġenetikament modifikat MON 810, fit-13-il suppliment għat-22 edizzjoni sħiħa tal-katalgu komuni tal-varjetajiet ta' l-ispeċijiet ta' pjanti agrikoli[2]. (2) Skond l-Artikolu 16(1) tad-Direttiva, l-Istati Membri jeħtiġilhom jiżguraw li, b'effett mill-pubblikazzjoni msemmija fl-Artikolu 17, iż-żrieragħ ta' varjetajiet aċċettati f'konformità ma' din id-Direttiva jew skond il-prinċipji li jikkorrespondu għal dawk ta' din id-Direttiva, f'dak li jirrigwarda t-tqegħid fis-suq tagħhom, mhumiex suġġetti għal xi restrizzjonijiet li għandhom x'jaqsmu mal-varjetà. (3) Skond l-Artikolu 7(4) tad-Direttiva msemmija, varjetajiet ġenetikament modifikati jiġu aċċettati għall-inklużjoni f'katalgu nazzjonali biss wara li jkunu ġew aċċettati għat-tqegħid fis-suq skond id-Direttiva 90/220/KEE, li tipprovdi għall-evalwazzjoni tar-riskji li organiżmi ġenetikament modifikati jqajmu għas-saħħa umana u għall-ambjent. (4) Id-Deċiżjoni tal-Kummissjoni 98/294/KE tat-22 ta' April 1998 dwar it-tqegħid fis-suq tal-qamħirrum ġenetikament modifikat ( Zea mays L. linja MON 810), skond id-Direttiva tal-Kunsill 90/220/KEE[3], iddeċidiet li għandu jingħata l-kunsens għat-tqegħid fis-suq ta' dak il-prodott. Fil-3 ta' Awwissu 1998, l-awtoritajiet Franċiżi effettivament ippermettew it-tqegħid fuq is-suq ta' dak il-prodott. (5) Fis-7 ta' April 2005, l-awtoritajiet Griegi avżaw lill-Kummissjoni bl-Ordni Ministerjali Nru 243267 tat-3.3.2005 li, għall-istaġuni tal-koltivazzjoni ta' l-2005 u l-2006, jipprojbixxi t-tqegħid fis-suq tas-sbatax-il varjetà msemmija hawn fuq, u talbu lill-Kummissjoni biex tawtorizza din il-miżura nazzjonali skond l-Artikolu 18 tad-Direttiva 2002/53/KE. (6) L-Artikolu 18 tad-Direttiva 2002/53/KE jipprovdi li, jekk jiġi stabbilit li, fi kwalunkwe Stat Membru, il-koltivazzjoni ta' varjetà mniżżla fil-katalgu komuni tal-varjetajiet tista' tkun ta' ħsara għall-koltivazzjoni ta' varjetajiet jew speċijiet oħra mil-lat tas-saħħa tal-pjanti, jew inkella tkun tirrappreżenta riskju għall-ambjent jew għas-saħħa umana, dak l-Istat Membru jista' japplika għal u jingħata awtorizzazzjoni biex jipprojbixxi t-tqegħid fis-suq taż-żerriegħa kkonċernata fit-territorju kollu tiegħu jew f'parti minnu. Fejn ikun hemm periklu imminenti tat-tixrid ta' organiżmi ta' ħsara jew periklu imminenti għas-saħħa umana jew għall-ambjent, dik il-projbizzjoni tista' tiġi imposta mill-Istat Membru konċernat minnufih mar-reġistrazzjoni ta' l-applikazzjoni tagħha sa meta tkun ittieħdet deċiżjoni finali. (7) L-awtoritajiet Griegi fl-avviż spjegaw li l-miżura ta' projbizzjoni qed titqies li hija meħtieġa minħabba li l-koltivazzjoni ta' varjetajiet ġenetikament modifkati jista' jkollha effetti ħżiena fuq l-ambjent rurali. Il-Greċja ma tat l-ebda tagħrif li jsostni l-miżura tagħha, u li seta' jiġi mgħoddi lill-Awtorità Ewropea għas-Sikurezza Alimentari għal valutazzjoni tar-riskji li dawn il-varjetajiet ġenetikament modifikati jirrappreżentaw għas-saħħa umana u għall-ambjent. Fl-4 ta' Mejju 2005, il-Kummissjoni kitbet lill-awtoritajiet Griegi u talbithom jiċċarawlha xi punti, b'mod partikolari dwar l-effetti possibbli fuq l-ambjent rurali tat-tqegħid fis-suq ta' dawk iż-żrieragħ. L-awtoritajiet Griegi rrispondew fit-12 ta' Mejju 2005, u qalu li l-ħsara lill-ambjent rurali kkawżata miż-żrieragħ ta' dawk is-sbatax-il varjetà ġenetikament modifikata huwa ta' natura ekonomika, u ma jaffettwax l-ambjent b'mod ġenerali jew is-saħħa umana. F'dan ir-rigward, ir-risposta stqarret ukoll li l-awtoritajiet Griegi huma konxji li, b'applikazzjoni tal-leġiżlazzjoni Komunitarja dwar l-evalwazzoni tar-riskji ambjentali, MON 810 diġà ġiet evalwata bħala ta' ebda periklu għall-ambjent u għas-saħħa umana. (8) Fuq din il-bażi, l-ebda waħda mid-dispożizzjonijiet speċifiċi ta' l-Artikolu 18 tad-Direttiva 2002/53/KE ma hija applikabbli fil-każ tal-projbizzjoni mill-awtoritajiet Griegi tal-koltivazzjoni ta' dawn il-varjetajiet, u għaldaqstant ma tistax tingħata awtorizzazzjoni għal din il-projbizzjoni. (9) Il-Kumitat Permanenti dwar iż-Żrieragħ u l-Materjal ta' Propagazzjoni għall-Agrikoltura, l-Ortikultura u l-Koltivazzjoni tal-Foresti ma tax opinjoni fl-iskadenza stipulata mill-President tiegħu. Il-miżuri li dwarhom tiddisponi din id-Deċiżjoni għandhom għaldaqstant jiġu adottati mill-Kunsill, skond l-Artikolu 18 tad-Direttiva 2002/53/KE. ADOTTA DIN ID-DEĊIŻJONI: Artikolu 1 Ir-Repubblika Ellenika mhijex awtorizzata li tipprojbixxi t-tqegħid fis-suq ta' ibridi tal-qamħirrum li għandhom il-modifikazzjoni ġenetika MON 810 mniżżla fil-katalgu komuni ta' varjetajiet. Artikolu 2 Ir-Repubblika Ellenika għandha tieħu l-passi meħtieġa biex iġġib ruħha konformi ma' din id-Deċiżjoni sa mhux aktar tard minn 20 jum wara li tkun ingħatat l-avviż. Artikolu 3 Din id-Deċiżjoni hija indirizzata lir-Repubblika Ellenika. Magħmula fi Brussell, Għall-Kunsill Il-President [1] ĠU L 193, ta' l-20.7.2002, p. 1. Direttiva kif emendata l-aħħar mir-Regolament tal-Parlament Ewropew u tal-Kunsill (KE) Nru 1829/2003 (ĠU L 268, tat-18.10.2003, p. 1). [2] ĠU C 232 A, tas-17.9.2004, p. 1. [3] ĠU L 131, tal-5.5.1998, p. 32.